PROP-SGแจก12%
ค่าเช่าอสังหาฯสิงคโปร์โตดีวรรณแนะลงทุน10-20%
23 พ.ค. 2555

ค่าเช่าอสังหาฯสิงคโปร์โตดีวรรณแนะลงทุน10-20%
วรรณชู ONEPROPSG ผลตอบแทน 12% แนวโน้มค่าเช่าอสังหาริมทรัพย์สิงคโปร์เอเชียยังโต แนะแบ่งเงินลงทุน 10-20%
นายวิน อุดมรัชตวนิชย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุนรวมวรรณ (บลจ.วรรณ) เปิดเผยว่า กองทุนเปิดวรรณ พร็อพเพอร์ตี้ สิงคโปร์ (ONEPROPSG) มีผลตอบแทนที่โดดเด่นตั้งแต่ต้นปีจนถึงวันที่ 18 พ.ค. 2555 อยู่ที่ 12.58% และตั้งแต่วันที่ 1 เม.ย.-18 พ.ค. 2555 ให้ผลตอบแทน 3.61% เมื่อเทียบกับสินทรัพย์เสี่ยงอื่นๆ ที่ปรับลดลงมากกว่า 3% 
กองทุน ONEPROP-SG เน้นลงทุนในกองทุนอสังหาริมทรัพย์ที่จดทะเบียนในตลาดสิงคโปร์และอสังหาริมทรัพย์อื่นๆ ในเอเชีย โดยเน้นผลตอบแทนมาจากค่าเช่าหรือค่าบริหารสินทรัพย์ซึ่งมีความผันผวนต่ำ โดยผู้จัดการกองทุนคาดว่าน่าจะเติบโตต่อเนื่องตามเศรษฐกิจของสิงคโปร์และภูมิภาคเอเชีย โดยกองทุนมีการกระจายการลงทุนในอสังหาริมทรัพย์ เช่น ห้างสรรพสินค้าขนาดใหญ่ โรงแรม โรงพยาบาล โรงงานและออฟฟิศ 
นายวิน กล่าวว่า หากนักลงทุนต้องการกระจายความเสี่ยงจากความผันผวนจากการลงทุนในสินทรัพย์เสี่ยงอื่นๆ หรือตลาดหุ้น กองทุน ONEPROPSG เป็นทางเลือกที่น่าลงทุน เนื่องจากได้รับผลตอบแทนที่สม่ำเสมอในรูปของค่าเช่าจากการปล่อยเช่าสินทรัพย์ที่สูงประมาณ 5-6% ต่อปี 
นอกจากนี้ ผู้ลงทุนยังมีโอกาสได้รับผลตอบแทนเป็นระยะๆ จากการขายคืนหน่วยลงทุนอัตโนมัติปีละไม่เกิน 4 ครั้ง โดยผู้จัดการกองทุนมีเป้าหมายบริหารกองทุนให้ได้รับผลตอบแทนประมาณ 7% ต่อปี และในไตรมาสแรกกองทุนได้ขายคืนหน่วยอัตโนมัติในอัตรา 3.50% ของจำนวนหน่วยลงทุนทั้งหมด
“ผู้ลงทุนอาจลงทุนกองทุนนี้เป็นส่วนหนึ่งในการจัดพอร์ตลงทุน โดยมีสัดส่วนประมาณ 1020% ของเม็ดเงินลงทุน” นายวิน กล่าว
นายอำพล โพธิ์โลหะกุล ประธานกรรมการบริหาร บลจ.กสิกรไทย เปิดเผยว่า บริษัทเตรียมจ่ายเงินปันผลจากผลดำเนินงานไตรมาสแรกของกองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ไลฟ์สไตล์ (MJLF) และกองทุนรวมสิทธิการเช่าอสังหาริมทรัพย์โรงแรมและรีสอร์ตในเครือเซ็นทารา (CTARAF) ในอัตรา 0.25 บาท และ 0.1650 บาทต่อหน่วย
“ทั้งสองกองทุนยังให้ผลตอบแทนประมาณ 6-10% อยู่ในเกณฑ์ที่น่าพอใจ” นายอำพล กล่าว